Imtella' Novembru 29, 2021 Il-kumpanija Moderna diġà bdiet taħdem qatigħ fuq tilqima kontra l-varjant Omicron u li tista' tkun lesta fil-bidu tas-sena d-dieħla. F'kummenti mal-ġurnal Ingliż 'The Guardian', l-uffiċjal mediku ewlieni ta' kumpanija li żviluppat it-tilqima tal-Moderna, Dr Paul Burton qal li filwaqt li l-varjant huwa perikoluż, jemmen li x-xjenza hija mgħammra biżżejjed biex l-Omicron jiġi mrażżan. Dr Burton spjega li x-xogħol tar-riċerkaturi miexi aktar ħarir issa li l-pandemija ndrat xi ftit jew wisq. Qal, li jistma li fi żmien ħmistax għandu jkun magħruf aħjar jekk it-tilqim li diġà qed jingħata huwiex b'saħħtu biżżejjed biex jilqa' għall-varjant il-ġdid. Il-varjant il-ġdid tfaċċa fl-Ewropa nhar il-Ġimgħa fil-Belġju. Ara wkoll: Is-sinjali ewlenin tal-varjant il-ġdid huma wġigħ u għejja kbira